Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1096/12/5502	Čadca, 1.2.2013
EEČ : 2-37-19-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že ako otec XXXXX, nar. XXXXX, ktorý je vo výchove a starostlivosti u svojej matky XXXXX, nar. XXXXX, bytom Staškov č. 275, okr. XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu v Čadci pod sp. zn. 11C 89/2009 zo dňa 12.08.2009 a to prispievať mesačne 100,- € na výživnom, ktoré mal platiť vždy do 15. dňa v mesiaci vopred k rukám matky,  neplatil výživné v dobe od mesiaca júl 2011 doposiaľ, s výnimkou obdobia od 31.08.2011 do 11.06.2012, kedy bol vo výkone trestu odňatia slobody, čím za uvedené obdobie  na výživnom dlhoval  1.000,- € a skutku sa dopustil hoci bol právoplatným trestným rozkazom Okresného súdu v Čadci 3T 75/2011 z 02.06.2011, uznaný vinným z prečinu zanedbania povinnej výživy podľa § 207 odsek 1, odsek 3 písmeno c) Trestného zákona.
lebo zanikla trestnosť činu
Odôvodnenie:
     Uznesením vyšetrovateľa OR PZ, OKP XXXXX pod ČVS:ORP-582/OVK-CA-2012 zo dňa 10.12.2012 bolo podľa § 199 odsek 1 Trestného poriadku  začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX  pre prečin zanedbania povinnej výživy podľa § 207 odsek 1, odsek 3 písmeno c) Trestného zákona, na tom skutkovom základe, ako je uvedené vo výrokovej časti uznesenia. 

      Dňa 01.02.2013 predložil vyšetrovateľ PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  písm. a) Tr. zák. 

     Preskúmaním spisového materiálu bolo zistené, že návrh vyšetrovateľa je dôvodný.

     Svedkyňa - poškodená XXXXX uviedla, že XXXXX jej neplatil výživné, pričom mal takto dlh na výživnom 1.000,- €. Dňa 28.01.2013 jej bola doručená poukážka a uhradená suma 800,- €, a taktiež už obdržala poukážku na 200,- €, ale túto sumu si ešte nevyzdvihla z dôvodu pracovnej zaneprázdnenosti, čím bolo výživné v plnej výške uhradené.

    Do spisu boli zabezpečené kópie poštovej poukážky č. 35020 z 21.01.2013, pošta XXXXX 1 na sumu 800,- €, a č.90215 z 22.01.2013, pošta XXXXX 1, z ktorých vyplýva, že XXXXX uhradil XXXXX sumu 1.000,-€.  

     Prečinu zanedbania povinnej výživy podľa § 207 odsek 1, odsek 3 písmeno c)  Trestného zákona, sa  dopustí ten, kto najmenej tri mesiace v období dvoch rokov neplní, čo  aj z nedbanlivosti, povinnosť vyživovať alebo zaopatrovať iného, a spáchal čin hoci bol v predchádzajúcich dvadsiatich štyroch mesiacoch za taký čin odsúdený.

     Podľa §  86 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

      Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

     Vzhľadom k tomu, že obvinený  využil ustanovenie § 86 písm. a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku   zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor